ΓΡΑΠΤΗ ΕΡΩΤΗΣΗ P-0357/98 υποβολή: Sebastiano Musumeci (NI) προς την Επιτροπή (6 Φεβρουαρίου 1998)

Θέμα: Τοξικές επαλείψεις των ισπανικών ανοικτόχρωμων πορτοκαλιών

Λαμβάνοντας υπόψη ότι από το 1993, ύστερα από την κατάργηση των ελέγχων στα εμπορεύματα οι οποίοι διεξάγονταν στα εσωτερικά σύνορα της Ευρωπαϊκής Ένωσης, τα ισπανικά ανοικτόχρωμα πορτοκάλια κατέκλυσαν τις ιταλικές αγορές επιδεινώνοντας την κρίση που διήρχετο η εθνική παραγωγή και ανάγοντας την Ισπανία στην πλέον προκλητική και επικίνδυνη ανταγωνίστρια χώρα εξαγωγής πορτοκαλιών,

λαμβάνοντας υπόψη ότι το 95% των ισπανών παραγωγών χρησιμοποιεί, λόγω τεχνολογικής επιλογής και μείωσης του κόστους, ένα χημικό παρασκεύασμα για την κατεργασία και διατήρηση του προϊόντος το οποίο περιέχει ρητίνες που έχουν υποστεί μετατροπή μέσω μηλεϊνικού ανυδρίτη και στεροποιηθεί με πενταερυθρίτη, λαμβάνοντας υπόψη ότι αυτά τα πρόσθετα τροφίμων που χρησιμοποιούν οι Ισπανοί δεν εμπεριέχονται στην οδηγία 95/2/ΕΚ ((ΕΕ L 61 της 18.03.1995, σελ. 1 )) του Ευρωπαϊκού Κοινοβουλίου και του Συμβουλίου της 20ής Φεβρουαρίου 1995, για τα πρόσθετα τροφίμων πλην των χρωστικών και των γλυκαντικών που προορίζονται για γλασάρισμα φρούτων - νομοθεσία περί τροφίμων η οποία έχει μεταφερθεί στο εθνικό δίκαιο όλων των κρατών μελών της ΕΕ,

λαμβάνοντας υπόψη ότι ακόμη και αυτή η σύνοδος ολομέλειας υπ' αριθμόν 108 της Επιστημονικής Επιτροπής για τα Τρόφιμα, του Σεπτεμβρίου 1997, δήλωσε ότι δεν επιτρέπεται η χρήση αυτού του προϊόντος εξαιτίας της ελλιπούς σχετικής τοξικολογικής πληροφόρησης οι μελέτες επί του οποίου δεν θα περατωθούν πριν από πέντε έτη 7 λαμβάνοντας επίσης υπόψη ότι ακόμη και ο υπεύθυνος στις Βρυξέλλες της Γενικής Διευθύνσεως όσον αφορά την πολιτική για τους καταναλωτές, κ. Peter Wagstaffe, με σημείωμα της 24ης Νοεμβρόυ 1997, αρνήθηκε να συμπεριληφθεί η ουσία αυτή που χρησιμοποιούν οι Ισπανοί παραγωγοί στις εγκεκριμένες για χρήση στην ΕΕ ουσίες,

Ερωτάται η Επιτροπή: ποιές επείγουσες πρωτοβουλίες σκοπεύει να αναλάβει για να απαγορευθεί η εξαγωγή στην Ιταλία και τις άλλες ευρωπαϊκές χώρες ισπανικών πορτοκαλιών που έχουν υποστεί επεξεργασία με το ως άνω τοξικό υλικό για γλασάρισμα, και ποιές κυρώσεις προτίθεται να επιβάλει στους Ισπανούς αρμόδιους για την απαράδεκτη και κατ' επανάληψη παραβίαση των κοινοτικών οδηγιών, παραβίαση ακόμη πιο σοβαρή εάν ληφθεί υπόψη ο μεγάλος κίνδυνος για την υγεία των καταναλωτών;

Απάντηση του κ. Bangemann εξ ονόματος της Επιτροπής (10 Μαρτίου 1998)

Η Επιτροπή κατανοεί και λαμβάνει υπό σημείωση το θέμα στο οποίο αναφέρεται το Αξιότιμο Μέλος του Κοινοβουλίου.

Η Επιστημονική Επιτροπή Τροφίμων έχει εξετάσει έναν ορισμένο αριθμό παραγώγων κολοφωνίου ξύλου. Από την εξέταση αυτή προέκυψε ότι ενώ ορισμένα από αυτά θα ήταν δυνατόν να γίνουν προσωρινά αποδεκτά, σε σαφώς καθορισμένες περιπτώσεις, (όπως επί παραδείγματι, το μερικώς υδρογονωμένο κολοφώνιο ξύλου και το μερικώς υδρογονωμένο κολοφώνιο ξύλου που έχει τροποποιηθεί με μηλεϊνικό οξύ) η χρήση, στα τρόφιμα, κολοφωνίου που έχει τροποποιηθεί με μηλεϊνικό ανυδρίτη και εστεροποιηθεί με πενταερυθρίτη δεν κρίθηκε αποδεκτή λόγω ελλείψεως επαρκών τοξικολογικών δεδομένων και της αβεβαιότητας που υφίσταται σχετικά με τις προδιαγραφές. Οι γνώμες αυτές διατυπώθηκαν τον Σεπτέμβριο του 1997.

Έχοντας υπόψη τα ανωτέρω, η Επιτροπή δεν πρότεινε την προσθήκη των ουσιών αυτών στους καταλόγους των επιτρεπομένων προσθέτων της οδηγίας 95/2/ΕΚ του Ευρωπαϊκού Κοινοβουλίου και του Συμβουλίου για τα πρόσθετα τροφίμων πλην των χρωστικών και των γλυκαντικών.

Δεδομένου ότι η οδηγία αυτή έχει τεθεί πλήρως σε εφαρμογή, μόνο οι ουσίες που περιλαμβάνονται ρητά στα παραρτήματα της επιτρέπεται να χρησιμοποιούνται στα τρόφιμα (αρχή του θετικού καταλόγου). Κατά συνέπεια, η χρήση οιασδήποτε άλλης ουσίας απαγορεύεται.

Από νομικής απόψεως, θα πρέπει τώρα να διεξαχθεί λεπτομερής έρευνα για να εξακριβωθεί κατά πόσο το συγκεκριμένο θέμα συνιστά παράβαση της προαναφερόμενης οδηγίας ή άλλων κοινοτικών κανόνων. Ως εκ τούτου, η Επιτροπή έχει αρχίσει να συγκεντρώνει όλες τις αναγκαίες πληροφορίες για την εις βάθος εξέταση του ζητήματος.